ఏలేటి మహేశ్వర్ రెడ్డి

ఏలేటి మహేశ్వర్ రెడ్డి తెలంగాణ రాష్ట్రానికి చెందిన రాజకీయ నాయకుడు. ఆయన 2009లో నిర్మల్ నియోజకవర్గం నుండి ఎమ్మెల్యేగా గెలిచాడు. ఏలేటి మహేశ్వర్ రెడ్డి 2022 డిసెంబర్ 10న తెలంగాణ ప్రదేశ్ కాంగ్రెస్ ఎగ్జిక్యూటివ్‌ కమిటీ సభ్యుడిగా నియమితుడయ్యాడు.

జననం, విద్యాభాస్యం 
ఏలేటి మహేశ్వర్ రెడ్డి 1968లో తెలంగాణ రాష్ట్రం, నిర్మల్ జిల్లా, నిర్మల్ మండలం, గాజుల్‌పేట్ గ్రామంలో జన్మించాడు. ఆయన ఉస్మానియా యూనివర్సిటీ నుండి 1990లో బిఏ పూర్తి చేశాడు.

రాజకీయ జీవితం
మహేశ్వర్ రెడ్డి 2006లో మహేశ్వర ట్రస్టు ద్వారా సేవా కార్యక్రమాలు ప్రారంభించి నిర్మల్ నియోజకవర్గం అంతా పాదయాత్రలు చేపట్టి ప్రజలకు దగ్గరై 2009లో ప్రజా రాజ్యం పార్టీ ద్వారా రాజకీయాల్లోకి వచ్చి 2009లో జరిగిన ఆంధ్రప్రదేశ్ అసెంబ్లీ ఎన్నికల్లో ప్రజారాజ్యం పార్టీ తరపున నిర్మల్ నియోజకవర్గం నుండి పోటీ చేసి తన సమీప ప్రత్యర్థి కాంగ్రెస్ పార్టీ అభ్యర్థి అల్లోల ఇంద్రకరణ్ రెడ్డి పై 2545 ఓట్లతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ప్రజారాజ్యం పార్టీ కాంగ్రెస్ పార్టీలో విలీనం కావడంతో ఆయన కూడా కాంగ్రెస్ పార్టీలో చేరాడు. ఏలేటి మహేశ్వర్ రెడ్డి 2014లో జరిగిన తెలంగాణ అసెంబ్లీ ఎన్నికల్లో కాంగ్రెస్ తరపున పోటీ చేసి మూడో స్థానంలో నిలిచాడు.

ఏలేటి మహేశ్వర్ రెడ్డి అనంతరం  ఆదిలాబాద్‌ జిల్లా కాంగ్రెస్ పార్టీ అధ్యక్షుడిగా నియమితుడయ్యాడు. ఆయన 2018లో జరిగిన తెలంగాణ అసెంబ్లీ ఎన్నికల్లో కాంగ్రెస్ తరపున పోటీ చేసి తన సమీప ప్రత్యర్థి తెలంగాణ రాష్ట్ర సమితి అభ్యర్థి అల్లోల ఇంద్రకరణ్ రెడ్డి చేతిలో 9271 ఓట్ల తేడాతో ఓడిపోయాడు. ఆయన 2015లో ఆదిలాబాద్​ డీసీసీ అధ్యక్షుడయ్యారు. ఆయన ఆధ్వర్యంలో ఏఐసీసీ నేత రాహుల్ గాంధీ నిర్మల్ జిల్లాలో పాదయాత్ర చేశారు.

ఏలేటి మహేశ్వర్ రెడ్డి  2021 జూన్ 26న తెలంగాణ రాష్ట్రంలో ఏఐసీసీ కార్య‌క్ర‌మాల అమ‌లు క‌మిటీ చైర్మ‌న్‌గా నియ‌మితుల‌య్యాడు. ఏలేటి మహేశ్వర్ రెడ్డి పార్టీ వ్యతిరేక కార్యక్రమాలకు పాల్పడుతున్నారని పీసీసీ క్రమశిక్షణ కమిటీ షోకాజ్ నోటీస్ జారీ చేయడంతో 2023 ఏప్రిల్ 13న కాంగ్రెస్ పార్టీకి రాజీనామా చేసి  ఢిల్లీలో బీజేపీ జాతీయ అధ్యక్షుడు జేపీ నడ్డా సమక్షంలో భారతీయ జనతా పార్టీలో చేరాడు.

మూలాలు

ఆంధ్రప్రదేశ్ శాసన సభ్యులు (2009)
భారత జాతీయ కాంగ్రెస్ నాయకులు